## El secretari autonòmic de Turisme subratlla l’aposta de la Generalitat per promoure projectes que fomenten el turisme de manera sostenible

*** José Manuel Camarero assenyala que “hi ha 55 plans de sostenibilitat turística en municipis de la Comunitat Valenciana i que suposaran una inversió aproximada de 170 milions d’euros en els pròxims anys”
* En la presentació del Pla de sostenibilitat turística en destinació de la Vall d’Uixó, ha recordat les accions amb els fons europeus “que des de Turisme i la Secretaria d’Estat de Turisme estem gestionant”**

El secretari autonòmic de Turisme, José Manuel Camarero, ha subratllat l’aposta de la Generalitat per promoure projectes que fomenten el turisme de manera sostenible i que contribuïsquen a la desestacionalització.

Camarero ha recalcat que en l’actualitat hi ha “55 plans de sostenibilitat que ja estan en marxa al llarg de tota la Comunitat Valenciana i que suposaran una inversió aproximada de 170 milions d’euros en els pròxims anys, abans de 2026”.

El secretari autonòmic ha fet estes declaracions durant la presentació de les accions impulsades a través del Pla de sostenibilitat turística en destinació de la Vall d’Uixó, realitzada este dijous juntament amb l’alcaldessa de la localitat, Tania Baños.

En l’acte, José Manuel Camarero ha volgut posar l’accent que les accions que es preveuen en el Pla de sostenibilitat turística de la Vall d’Uixó “es realitzen gràcies als fons que provenen de la Unió Europea i que des de Turisme Comunitat Valenciana i la Secretaria d’Estat de Turisme estem gestionant”.

D’esta manera, ha explicat que “estos fons estan enfocats a finançar projectes centrats en la millora de la sostenibilitat de les destinacions”. A més, ha recordat que “des de l’Administració tenim el repte de planificar tota l’activitat turística des del principi de la sostenibilitat” i ha afegit que “la nostra estratègia se centra en l’adaptació dels recursos i les destinacions per a fer-los més competitius, però també per a garantir la seua supervivència”.

Per això, ha reiterat que des de la Generalitat “volem valorar esta estratègia compartida en el desenrotllament i la posada en marxa dels plans de sostenibilitat turística en destinació”, insistint en fet que “junts serem més forts en un mercat cada vegada més exigent”.

Finalment, el secretari autonòmic ha assenyalat que gràcies a totes les iniciatives que s’impulsen a través dels plans de sostenibilitat turística en destinació, “la Comunitat Valenciana avança en el camí de l’excel·lència, la sostenibilitat i la innovació amb l’objectiu que el turista ens trie i gaudisca d’una experiència positiva en qualsevol de les nostres destinacions”.

Fecha: 13/09/2024